Publication: Magyar Közlöny
Issue: MK-1999-108 (Year: 1999, Number: 108)
Era: 1990-2004
Section: 52. A 2212/1998. (IX. 30.) Korm. határozat 3. pontja
Paragraph Index: 1390

52. A 2212/1998. (IX. 30.) Korm. határozat 3. pontja előírja, hogy a határozat mellékletében foglalt jogharmonizációs program időarányos teljesítéséről legalább évente jelentést kell készíteni a Kormánynak. A jelentés összeállítását az igazságügy-miniszter a külügyminiszterrel közösen koordinálja. A következő jelentést 2000. január 31-ig kell elkészíteni. Azt követően pedig évente január 31-ig kell jelenteni a Kormánynak a jogharmonizáció helyzetéről. A csatlakozási folyamat fejleményei szükségessé tehetik, hogy a Kormány más időpontban is készíttessen ilyen jelentést. A jogharmonizációs program időarányos teljesítéséről szóló jelentés az érintett miniszterek és országos hatáskörű szervek vezetőinek bevonásával készül el. A tárcáknak és az országos hatáskörű szerveknek tehát az igazságügy-miniszter és a külügyminiszter által meghatározott rendben és szempontok szerint részletesen számot kell adniuk a jogharmonizációs program feladatkörükbe tartozó részének időarányos teljesítéséről. Ennek elősegítésére a minisztériumokon belül a jogharmonizáció előrehaladásának figyelemmel kísérésére szolgáló rendszert célszerű kialakítani.

Source: https://magyarkozlony.hu/hivatalos-lapok/cff9edc909fa467b69e2a6a60498bb8c0acceda6/dokumentumok/97a331193c96b8a96ca920d849ccae08b3ac2aeb/letoltes